Diari Oficial de la Generalitat Valenciana


Sumari del DOGV 5999, del 23-04-2009 (2009/3947)

ORDE de 30 de març de 2009, de la Conselleria d'Educació, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres específics d'educació especial de titularitat privada concertats i de titularitat de corporacions locals, per a l'exercici econòmic 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5999

Data del DOGV
:   23-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3947


Data del document
:   30-03-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament privat
    * menjador escolar
    * ajuda pública
    * centre d'ensenyament
    * suport econòmic
    * administració local
    * educació especial

ORDE de 30 de març de 2009, de la Conselleria d'Educació, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres específics d'educació especial de titularitat privada concertats i de titularitat de corporacions locals, per a l'exercici econòmic 2009. [2009/3947]
La Llei Orgànica 2/2006, de 3 de maig, d'Educació, en el títol II, referit a l'equitat en l'educació, regula l'escolarització dels alumnes que presenten necessitats educatives especials dins dels principis de normalització i d'inclusió, i només quan les seues necessitats no puguen ser ateses seran escolaritzats en unitats o centres d'Educació Especial.
Així mateix, l'article 72 de l'esmentada llei orgànica, establix que l'administració educativa podrà col·laborar amb altres administracions o entitats privades sense ànim de lucre per a facilitar l'escolarització i la millor incorporació d'este alumnat al centre educatiu.
D'altra banda, el Consell de la Generalitat va aprovar el Decret 39/1998, de 31 de març, d'Ordenació de l'Educació per a l'Atenció de l'Alumnat amb Necessitats Educatives Especials, que en la seua disposició addicional segona disposa que «la Conselleria de Cultura, Educació i Ciència constituirà el procediment per a subvencionar els servicis de transport i menjador escolar per a l'alumnat amb necessitats educatives especials escolaritzat en els centres convinguts o concertats».
Així, amb la finalitat de complir amb estes disposicions, en el marc de la col·laboració institucional entre l'administració local, institucions privades i Administració autonòmica, i millorar la qualitat del servici educatiu i satisfer les necessitats dels alumnes discapacitats, la Generalitat, en estos anys passats, ha firmat convenis de col·laboració per al finançament dels servicis de menjador i transport d'este alumnat amb els titulars dels centres que l'han sol·licitat, a l'empara de l'article 22, punt 2, lletra c la Llei 38/2003, de 17 de novembre, General de Subvencions que preveu, amb caràcter excepcional, este tipus de subvencions per raons d'interés públic, social, econòmic o humanitari.
No obstant això, l'article 22, punt 1 de l'esmentada Llei General de Subvencions fixa com a procediment ordinari per a la concessió de subvencions la concurrència i permet el prorrateig entre els beneficiaris de la subvenció.
Per esta raó, la Conselleria d'Educació ha considerat convenient substituir la firma dels esmentats convenis per esta orde de convocatòria d'ajudes econòmiques per a subvencionar els servicis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts durant l'exercici 2009.
Per això, vista la proposta del director general d'Ordenació i Centres Docents amb data 30 de març de 2009, i de conformitat amb la esta, en virtut de les facultats que em conferix l'article 28.e de la Llei 5/1983, de 30 de desembre, del Consell,
ORDENE
Primer
La Conselleria d'Educació, dins dels límits pressupostaris aprovats per a esta finalitat, concedirà ajudes econòmiques destinades a subvencionar els servicis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts durant l'exercici 2009.
Segon
L'import global màxim que podrà assignar-se per a esta convocatòria és el consignat en la Llei de Pressupostos de la Generalitat per a l'exercici 2009, línia de subvenció T1572000, capítol IV, de la secció, servici, centre gestor i programa 04.58.66.917.78 d'Ensenyança Primària: 1.971.000 d'euros.
Tercer
La present convocatòria, de conformitat amb l'article 3.4, del Decret 147/2007, de 7 de setembre, del Consell pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea, per no ser-li aplicable l'article 87, apartat 1, del Tractat CE, en la mesura que no afecta els intercanvis comercials entre els estats membres.
Quart
S'aproven les bases per les quals es regix esta convocatòria, incloses com a annex I d'esta orde, així com el model d'instància, inclòs com a annex II, i la resta d'annexos.
Disposicions finals
Primera
Es delega en la Direcció General d'Ordenació i Centres Docents la facultat de concedir o denegar estes ajudes i se l'autoritza perquè dicte les resolucions necessàries per a l'execució d'esta orde. Així mateix, es delega en la Direcció General d'Ordenació i Centres Docents la resolució dels expedients de reintegrament que siguen pertinents, les resolucions de desistiment i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i l'execució d'esta orde.
A més, se l'autoritza perquè dicte resolucions que complementen o modifiquen les resolucions anteriors en cas de necessitat, de conformitat amb l'article 19, punt 4, de la Llei General de Subvencions, segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció.»
Segona
Esta orde produirà efecte l'endemà de publicar-la al Diari Oficial de la Comunitat Valenciana.
Contra la present orde, que posa fi a la via administrativa, els interessats poden interposar un recurs potestatiu de reposició davant del conseller d'Educació, en el termini d'un mes, a comptar des de l'endemà de la publicació, segons el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació. Tot això de conformitat amb el que disposen els articles 10, 14, 44 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
En cas que es tracte d'una entitat local, d'acord amb l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, prèviament a la interposició del recurs, podrà requerir la Conselleria d'Educació perquè derogue la disposició o anul·le o revoque l'acte.
València, 30 de març de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera. Objecte de la subvenció
Les ajudes s'atorgaran en concepte de subvenció per tal de sufragar els servicis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts, per a l'exercici 2009.
Segona. Sol·licitants i requisits
1. Els centres específics d'Educació Especial de titularitat privada concertats i de titularitat d'una corporació local que presten els servicis complementaris de transport i de menjador al seu alumnat podran sol·licitar la subvenció prevista en esta convocatòria. Amb este fi se'ls considera com a entitat col·laboradora i el seu alumnat com a beneficiari.
Els sol·licitants hauran d'omplir l'imprés de sol·licitud publicat com a annex II d'esta orde.
2. Queden exclosos de la present convocatòria els centres que es troben en algun dels casos següents:
a) Aquells que no presten els servicis de transport o de menjador al seu alumnat.
b) Aquells la prestació del servici de transport o de menjador dels quals dispose d'un altre sistema de subvenció, pública o privada.
3. No podran obtindre la condició d'entitat col·laboradora d'estes subvencions els centres la titularitat dels quals concórrega en alguna de les circumstàncies establides en l'article 13 de la llei 38/2003, General de Subvencions. En l'annex II de la sol·licitud, com apartat F, s'inclou el text de la declaració respecte d'això.
Tercera. Presentació de sol·licituds i termini
1. Les sol·licituds s'han de formalitzar segons el model que acompanya com a annex II a la convocatòria i han d'anar dirigides a la Direcció General d'Ordenació i Centres Docents de la Conselleria d'Educació.
El model de sol·licitud i de la documentació que ha d'acompanyar-la estan a disposició dels interessats en la Direcció General d'Ordenació i Centres Docents de la Conselleria d'Educació i en la pàgina web següent:
http://www.edu.gva.es/ocd/areacd/val/subvenciones.htm (valencià)
http://www.edu.gva.es/ocd/areacd/es/subvenciones.htm (castellà)
2. Les sol·licituds i la documentació que ha d'acompanyar-la, es poden presentar en el Registre general de la Conselleria d'Educació, en les direccions territorials d'Educació corresponents, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert, per tal que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
3. Termini per a la presentació de les sol·licituds: des de l'endemà de la publicació de la present orde en el DOCV fins al 15 de maig de 2009.
D'acord amb la base deu del present annex de convocatòria, l'incompliment d'este termini de presentació determinarà que resulte exclòs en la resolució que es dicte.
Quarta. Obligacions de l'entitat col·laboradora
D'acord amb la naturalesa de la subvenció i el que disposa l'article 15 de la Llei 38/2003, de 17 de novembre, General de Subvencions, la titularitat del centre, com a entitat col·laboradora, haurà de complir les obligacions següents:
a) Prestar els servicis complementaris de transport i de menjador a l'alumnat del seu centre que necessite utilitzar-lo. Esta prestació es realitzarà durant el període de temps que preveja el calendari escolar.
b) La prestació dels servicis complementaris de transport i de menjador escolar es prestarà d'acord amb la normativa vigent a la Comunitat Valenciana.
c) La prestació d'estos servicis es realitzarà amb mitjans i personal propis o per mitjà d'empresa contractada. En tot cas ha de disposar del personal qualificat necessari per a atendre l'alumnat durant el trajecte del viatge i per a atendre el servici de menjador.
d) El personal contractat per a prestar estos servicis ha d'estar d'alta en el règim de Seguretat Social que els corresponga, d'acord amb la normativa aplicable.
e) La titularitat del centre haurà de sol·licitar a la direcció territorial d'Educació corresponent l'autorització de preus que pot percebre de l'alumnat per la prestació dels servicis complementaris de transport i de menjador escolar.
f) L'import de la subvenció que perceba es destinarà únicament i exclusivament a cobrir els gastos originats per la prestació d'estos servicis. Per això, si prèviament el centre ha cobrat als pares o tutors el preu autoritzat per la Direcció Territorial d'Educació, els reintegrarà la quantitat subvencionada per la Conselleria d'Educació immediatament després d'haver-se rebut la subvenció en el compte corrent del centre. En este cas, els pares o tutors hauran de firmar la declaració que s'inclou com a annex VII a esta orde, que la titularitat del centre presentarà davant de la Direcció General d'Ordenació i Centres Docents.
g) Presentar la documentació justificativa de la subvenció, en els termes i terminis previstos en la base deu d'esta convocatòria, davant de la Direcció General Ordenació i Centres Docents.
h) Sotmetre's a les actuacions de comprovació a efectuar per la Conselleria d'Educació de la Generalitat, així com qualssevol altres de comprovació i control financer que puguen realitzar els òrgans de control competents, aportant tota la informació que li siga requerida en l'exercici de les actuacions anteriors.
i) Acreditar, amb anterioritat a dictar-se la proposta de resolució de concessió, estar al corrent de les obligacions tributàries i davant de la Seguretat Social.
j) Incloure en la publicitat del centre el fet que els servicis complementaris de transport i de menjador que rep el seu alumnat perceben una subvenció de la Conselleria d'Educació de la Generalitat.
k) Procedir al reintegrament dels fons percebuts, d'acord amb l'article 37 de la Llei 38/2003, General de Subvencions, en els supòsits previstos en la base onze d'esta convocatòria.
l) Les empreses amb 50 treballadors o més hauran de complir la normativa d'integració laboral de persones minusvàlides.
L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb la Llei 38/2003, General de Subvencions.
Quinta. Documentació
Junt amb l'Imprés de sol·licitud (annex II) els centres sol·licitants hauran de presentar la documentació següent:
1. Fitxa de manteniment de tercers, segons el model publicat com a annex III d'esta orde.
2. Relació nominal dels alumnes del centre usuaris dels servicis, segons el model publicat com a annex IV.a, i una declaració d'ús individualitzada per cada alumne, degudament firmada pels pares o tutors, en la qual conste si ha abonat algun import per haver rebut la prestació dels citats servicis, segons el model publicat com a annex IV.b.
3. Còpia de l'autorització de preus de la direcció territorial d'Educació per als servicis de transport i de menjador durant el curs 2008/2009 o còpia d'haver-la sol·licitada.
4. Segons corresponga, en funció de la titularitat del centre, la documentació següent:
a) Centres de titularitat de corporacions locals de la Comunitat Valenciana. Certificat de l'acord del ple de la corporació pel qual s'autoritza la participació en la present convocatòria.
En cas que la gestió del centre es realitze a través d'organismes autònoms, empreses públiques o altres ens de dret públic dependents de l'entitat local, serà necessari aportar certificació de la secretaria de la corporació local on s'acredite la titularitat de la citada corporació respecte d'estos.
En el cas de corporacions locals que gestionen el centre a través d'alguna modalitat de gestió indirecta, esta serà del 100%, i serà necessari aportar la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'esta).
b) Centres concertats de titularitat privada
- Documentació acreditativa de la capacitat del signatari de la sol·licitud per a representar l'entitat (document públic o certificació de l'acord adoptat per l'òrgan de govern que corresponga), a la qual s'adjuntarà una còpia del DNI; així com declaració responsable de compromís de compliment de les obligacions que es deriven de la recepció de la subvenció.
- Fotocòpia compulsada de la Targeta de Persones Jurídiques i entitats en general, en què conste el CIF de l'entitat sol·licitant.
- Certificació actualitzada de l'administració de la Seguretat Social, acreditativa del fet que l'entitat es troba al corrent de les seues obligacions de Seguretat Social.
- Certificació actualitzada de la delegació corresponent de l'Agència Estatal de l'administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.
- Certificació actualitzada de la Conselleria d'Economia, Hisenda i Ocupació de la Generalitat acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.
La presentació de les anteriors certificacions podrà ser substituïda per l'autorització a la Conselleria d'Educació a accedir a la informació proporcionada per l'Agència Estatal de l'administració Tributària, per l'administració de la Seguretat Social i per la conselleria competent en matèria d'Hisenda de la Generalitat, de trobar-se al corrent en el compliment de les seues obligacions tributàries i amb la Seguretat Social, segons el text inclòs en l'annex II de la sol·licitud.
- Declaració responsable acreditativa del compliment dels requisits establits en els articles 13.2 i 13.3 de la Llei 38/2003, General de Subvencions, text inclòs en l'annex II de la sol·licitud.
- Per a les empreses amb 50 treballadors o més: declaració responsable del compliment o l'exempció de la normalització sobre integració laboral amb persones amb discapacitat, segons text inclòs en l'annex II de la sol·licitud.
Tots els documents que s'aporten han de ser originals o fotocòpies compulsades. Les compulses de les fotocòpies les han d'efectuar els registres que hagen de remetre la documentació, sempre que este registre pertanga a l'administració general de l'Estat o a qualsevol administració de les comunitats autònomes, o a alguna de les entitats que integren l'administració local, si en este últim cas haguera subscrit el corresponent conveni, d'acord amb els articles 38.4 apartats a i b i 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb l'article 6.3 del Decret 130/1998, de 8 de setembre, del Govern Valencià de registre d'entrada i eixida de sol·licituds, escrits, comunicacions i documents de l'administració de la Generalitat Valenciana.
Sexta. Instrucció del procediment
El Servici de Títols, Beques i Ajudes a l'Estudi, com a òrgan instructor del procediment, en compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta observa que falten documents o dades essencials per a la resolució de l'expedient, els reclamarà per correu certificat i amb justificant de recepció, a la corporació local o entitat privada sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que si no ho fa, es considerarà que ha desistit de la seua petició i declararà l'esmentat desistiment en la resolució de la convocatòria.
Sèptima. Comissió avaluadora
1. L'examen i la valoració dels expedients presentats i la consegüent proposta de concessió i denegació de les ajudes, corresponen a una comissió composta per:
President: El director general d'Ordenació i Centres Docents
Vocals:
- El cap del Servici de Títols, Beques i Ajudes a l'Estudi de la Direcció General d'Ordenació i Centres Docents.
- Un inspector o inspectora d'Educació designat/ada per la Secretaria Autonòmica d'Educació.
- El cap de la Secció d'Educació Especial de la Direcció General d'Ordenació i Centres Docents.
- Els caps o les caps de la Secció de Centres de les direccions territorials d'Educació de les respectives províncies, o funcionari designat per la direcció territorial corresponent.
- La cap de la Secció d'Autoritzacions i Concerts de la Direcció General d'Ordenació i Centres Docents.
- Un tècnic de la Secció de Beques i Ajudes a l'Estudi de la Direcció General d'Ordenació i Centres Docents, que assumirà les funcions de secretari de la comissió.
En cas de vacant, absència, malaltia o qualsevol altra causa legal, el règim de suplències serà el següent:
- El president de la comissió serà substituït pel cap de l'Àrea de Centres Docents de la Direcció General d'Ordenació i Centres Docents, o persona que designe el director general d'Ordenació i Centres Docents.
- El secretari de la comissió serà substituït per un altre funcionari o funcionària de la Direcció General d'Ordenació i Centres Docents.
2. En allò no previst en el punt anterior, la comissió ajustarà el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
Octava. Criteris de valoració
1. La comissió avaluadora efectuarà la valoració dels expedients presentats utilitzant com a criteri objectiu per a la concessió de les subvencions els següents:
a) La tipologia majoritària de discapacitat dels alumnes del centre, atenent la classificació de les unitats concertades.
b) El nombre d'alumnes usuaris dels servicis complementaris de transport i menjador prestats pel centre.
El mòdul per alumne usuari es determinarà tenint en compte el tipus de discapacitat que majoritàriament atén el centre, segons la tipologia següent:
Tipus I: Plurideficients amb problemes motòrics (paràlisi cerebral, diferents discapacitats).
Tipus II: Autistes (inclou transtorns de personalitat i transtorns generalitzats del desenrotllament).
Tipus III: Discapacitats psíquiques profundes i severes.
Tipus IV: Discapacitats psíquiques moderades.
2. L'import de les ajudes previstes en esta orde s'assignarà d'acord amb el procediment següent:
L'import de la línia pressupostària per a 2009, d'1.971.000 euros, es distribuirà entre els diferents centres participants que reunisquen els requisits, d'acord amb la tipologia anteriorment descrita i amb el nombre d'alumnes usuaris dels servicis complementaris.
Per a determinar el nombre d'alumnes usuaris dels servicis, a més de la presentació de la declaració d'ús d'estos firmada pels pares o tutors dels alumnes que es menciona en la base quinta d'esta orde, la Direcció General d'Ordenació i Centres Docents demanarà una certificació de la Inspecció Educativa de la direcció territorial d'Educació corresponent, sobre el nombre d'alumnes usuaris a 30 de gener de 2009. En cas de discrepància en les dades, es tindrà en compte el nombre d'alumnes que conste en la certificació expedida per la Inspecció Educativa.
Novena. Règim de compatibilitats
1. Serà compatible la percepció d'altres beques, ajudes o subvencions diferents de les previstes en esta convocatòria per a atendre els gastos relacionats amb els servicis complementaris de transport i de menjador de l'alumnat dels centres, quan sumades no superen el cost de la prestació del servici.
2. El centre haurà de comunicar a la Direcció General d'Ordenació i Centres Docents de la Conselleria d'Educació l'obtenció d'altres subvencions o ajudes que financen les activitats subvencionades. Esta comunicació haurà d'efectuar-se tan prompte com la conega i, en tot cas, amb anterioritat a la justificació de l'aplicació donada als fons percebuts.
3. Quan l'alumne usuari dels servicis complementaris del centre siga beneficiari d'una beca de les convocades pel Ministeri d'Educació, Política Social i Esport per a l'alumnat amb necessitats educatives especials, l'import que perceba com a beneficiari d'estes es descomptarà de l'import a subvencionar per la Conselleria d'Educació.
Amb esta finalitat la Conselleria d'Educació comunicarà als centres quines han sigut les reduccions efectuades i a quins alumnes, a l'objecte que es formulen les al·legacions que consideren pertinents en el termini de deu dies, a comptar des de l'endemà a aquell en què reben la comunicació, transcorregut el citat termini es dictarà la resolució oportuna.
Deu. Resolució
1. Una vegada realitzada la proposta de la comissió avaluadora, sobre concessió de subvenció i l'exclusió d'aquelles sol·licituds que no complisquen els requisits previstos en l'orde de convocatòria, el Servici de Títols, Beques i Ajudes a l'Estudi, com a òrgan instructor del procediment, elevarà la proposta al director general d'Ordenació i Centres Docents que resoldrà, per delegació del conseller d'Educació la present convocatòria.
2. La resolució ha d'expressar :
a) Centres als quals s'adjudiquen ajudes econòmiques, amb l'especificació de:
- El nombre d'alumnes usuaris al qual se subvenciona per cada centre per a l'exercici 2009.
- Mòdul que corresponga per cada un dels conceptes de transport i de menjador.
b) Els centres que resulten exclosos de la convocatòria i l'especificació dels motius de l'exclusió.
3. La resolució a què fa referència esta base es dictarà i publicarà en el Diari Oficial de la Comunitat Valenciana, en el termini màxim de tres mesos, a comptar des de l'endemà de la finalització del termini de presentació de les sol·licituds. En cas que transcorregut este termini no s'haja dictat cap resolució, les sol·licituds presentades es consideraran desestimades, sense perjuí de l'obligació de l'administració de resoldre, de conformitat amb el que disposa l'article 42 de la Llei 30/1992, de Règim Jurídic de les Administracions Públiques i Procediment Administratiu Comú.
Onze. Règim de pagament de la subvenció
La subvenció s'abonarà en dos pagaments:
- El primer correspondrà al període justificatiu gener-juny i tindrà un import màxim del 60% del total de la subvenció.
- El segon correspondrà al període justificatiu juliol-desembre i tindrà com a import la resta de la quantitat subvencionada, sempre que els gastos hagen sigut degudament justificats en el període previst.
Dotze. Manera de justificació de la subvenció i el termini de presentació de documents
1. La documentació justificativa de la subvenció que la titularitat del centre ha de presentar és la següent:
- Contractes firmats amb l'empresa de transport i l'empresa de menjador per a la prestació del servici, en cas que este no es preste amb els mitjans del mateix centre, així com les factures corresponents de l'abonament a les esmentades empreses.
- Les factures abonades, corresponents als servicis de transport i menjador, en les quals ha de constar la denominació del proveïdor, el seu NIF, número d'orde, data i concepte del gasto, inclòs l'IVA, i dirigida a la titularitat del centre, junt amb una relació d'estes, d'acord amb el model que consta en l'annex V.
- Relació nominal, d'acord amb el model que consta en l'annex VI i impresos TC1 i TC2 (o relació amb firma digitalitzada de la gestoria) dels treballadors que presten els seus servicis per a la realització del transport i del menjador del centre, en cas que la contractació d'estos correponga al titular del centre subvencionat.
- La declaració, segons model corresponent a l'annex VII d'esta convocatòria, firmada pel pare/mare o tutor legal de cada alumne usuari declarant que li ha sigut tornat l'import corresponent a la subvenció, en cas que haja abonat anteriorment la prestació del servici, s'entregarà immediatament la titularitat del centre haja rebut l'import de la subvenció.
Tots els documents que s'aporten han de ser originals o fotocòpies compulsades. Les compulses de les fotocòpies han de ser efectuades pel registre que haja de remetre la documentació, sempre que este registre pertanga a l'administració general de l'Estat o a qualsevol Administració de les comunitats autònomes, o a la d'alguna de les entitats que integren l'administració local, si en este últim cas s'haguera subscrit l'oportú conveni, d'acord amb els articles 38.4 apartats a i b i 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'administració de la Generalitat Valenciana (DOGV núm 3.339, de 28 de setembre de 1998).
2. El termini per a presentar la citada documentació és el següent:
- Gastos realitzats de gener a juny: fins al 20 de juliol de 2009.
- Gastos realitzats amb posterioritat: fins al 10 de desembre de 2009.
3. La falta de justificació en el termini establit és una infracció greu segons l'article 57 de la Llei 38/2003, General de Subvencions, que serà sancionada amb la pèrdua del dret a participar en la convocatòria d'estes ajudes del pròxim exercici econòmic sense perjuí de qualsevol altra que siga procedent.
Tretze. Reintegrament de la subvenció
1. Procedirà el reintegrament, per part del centre receptor, de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de les subvencions falsejant les condicions requerides per a això o ocultant aquelles que ho haurien pogut impedir.
b) Incompliment total o parcial de l'activitat o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions i en el termini assenyalat en la base dotze d'esta orde.
d) Incompliment de l'obligació d'adoptar les mesures de difusió contingudes en l'apartat de la base quarta d'esta orde de convocatòria.
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats.
f) Incompliment de qualsevol de les condicions i obligacions previstes en esta convocatòria per a l'entitat col·laboradora o l'alumnat beneficiari.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donarà lloc a la modificació de la resolució de concessió.
3. El reintegrament l'haurà d'efectuar el beneficiari per mitjà d'una transferència bancària o xec nominatiu a favor de la Conselleria d'Economia, Hisenda i Ocupació de la Generalitat per l'import que resulte de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu hauran de ser remesos a la Direcció General d'Ordenació i Centres Docents, perquè en prenga coneixement o tramitació, respectivament.
4. El procediment de reintegrament de les quantitats indegudament percebudes l'iniciarà la Direcció General d'Ordenació i Centres Docents, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment ha de garantir la preceptiva audiència a la persona interessada, abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva, a l'efecte del còmput del cobrament del deute en període voluntari de recaptació.